Sáá njia̱ꞌa rá tiñu yaꞌá, kua̱ꞌa̱nꞌ Jesús jín rá te̱e súkuáꞌa re̱ꞌ ráa nu̱u̱nꞌ ñuunꞌ Judea, jee nééꞌ re̱ꞌ jín ráa yukuán yakuꞌ tiempúꞌ jee síkuánuté ráa rá ñɨvɨ.
Jee suni síkuánuté Juan rá ñɨvɨ nu̱u̱nꞌ ñuunꞌ Enón, ya̱ káá yatin ñuunꞌ Salim, chi íyó kue̱ꞌe̱ꞌ víꞌí nute yukuán, jee jiáꞌánꞌ rá ñɨvɨ yukuán jiánuté ráa.
Chi ne̱ sáá ntiáꞌan ka̱ꞌ chiꞌi Herodes Juan iniꞌ veka̱a.
Saájee sava rá te̱e ya̱ súkuáꞌa Juan ráa nka̱ntáꞌán túꞌun ráa jín inka te̱e Israel jie̱ꞌe̱ꞌ na̱sa sáꞌá ñɨvɨ ya̱ nuvi ninuꞌun ráa nu̱u̱nꞌ Ndiosíꞌ.
Jee ña̱ꞌa̱nꞌ ráa nu̱u̱nꞌ Juan, jee nkachiꞌ ráa nu̱u̱nꞌ re̱ꞌ: ―Mestrúꞌ, kune̱ꞌyá, chi te̱e ya̱ nku̱táꞌán jín nú íyó ka̱ꞌ ichi ntekáꞌnú Jordán, jie̱ꞌe̱ꞌ re̱ꞌ ya̱ njia̱ꞌa nú ya̱ naáꞌ, jee te̱e vá síkuánuté re̱ꞌ jee nɨꞌɨ ñɨvɨ kua̱ꞌa̱nꞌ nu̱u̱nꞌ re̱ꞌ.
Saájee nna̱xiníkó Juan jee nkachiꞌ re̱ꞌ nu̱u̱nꞌ ráa: ―Ni ntu kúvi ni̱ꞌi̱nꞌ ni ɨɨn ñɨvɨ tiñu Ndiosíꞌ saꞌá‑a, retú nsú máá Ndiosíꞌ jiáꞌa tiñu nu̱u̱nꞌ‑u saꞌá‑a.
Jee ránoꞌó jee ya̱ jíníꞌ va̱ꞌa rán jee kuvi ku̱ꞌva rán ya̱ naáꞌ jie̱ꞌe̱ꞌ ya̱ sáá nkachiꞌ ni̱ꞌ, ya̱ nsú maáníꞌ kúvi Cristo, chi nuꞌuꞌ jee kúvi ni ɨɨn te̱e ya̱ nchu̱ichí Ndiosíꞌ nuꞌuꞌ va̱ji ni̱ꞌ xíꞌna ka̱ꞌ ichinúúnꞌ re̱ꞌ.
Chi te̱e tánáꞌá ví ya̱ íyó re̱ꞌ jín ñaꞌan tánáꞌá jín re̱ꞌ. Soo te̱e ya̱ ma̱ni̱ꞌ jín te̱e tánáꞌá vá jee íñɨ́ re̱ꞌ jín te̱e tánáꞌá vá jee tésóꞌo re̱ꞌ rá tu̱ꞌun káꞌánꞌ‑a. Jee kúsɨ́ɨꞌ nasɨ́kuitɨꞌ iniꞌ re̱ꞌ tésóꞌo re̱ꞌ ya̱ káchíꞌ te̱e tánáꞌá vá. Saájee suni sukuán chítú ya̱ kúsɨ́ɨꞌ iniꞌ ni̱ꞌ.
Chi saá íyó kukueꞌeꞌ ka̱ꞌ kúñáꞌnú Jesús, jee nuꞌuꞌ chi saá íyó nuyakuꞌ ka̱ꞌ tiñu níso nuꞌuꞌ.
’Jee maáréꞌ ya̱ va̱ji ne̱ antivɨ́ jee maáa vá kúñáꞌnú nu̱u̱nꞌ nɨꞌɨ. Jee ɨɨn ya̱ va̱ji iniꞌ ñɨ̱vɨ́ yaꞌá kúvi ñɨvɨ ñɨ̱vɨ́ yaꞌá, jee káꞌánꞌ‑a jie̱ꞌe̱ꞌ rá máá tiñu íyó iniꞌ ñɨ̱vɨ́ yaꞌá. Soo maáréꞌ ya̱ va̱ji ne̱ si̱kɨ̱ꞌ, chi maáa ví ya̱ kúñáꞌnú nu̱u̱nꞌ nɨꞌɨ.
Jee jiáꞌa re̱ꞌ ya̱ naáꞌ jie̱ꞌe̱ꞌ ya̱ niniꞌ re̱ꞌ jín ya̱ nteso̱ꞌo re̱ꞌ, soo ni ɨɨn rá ñɨvɨ ntu ntɨ́ɨn ráa ya̱ naáꞌ jiáꞌa re̱ꞌ.
Jee ɨɨn ñɨvɨ ya̱ tɨ́ɨn‑ɨ ya̱ naáꞌ jiáꞌa re̱ꞌ, jee kúnáaꞌ iniꞌ ñɨvɨ vá ya̱ na̱a̱ꞌ kúvi Ndiosíꞌ.
Chi maáréꞌ ya̱ nchu̱ichí Ndiosíꞌ re̱ꞌ, jee káꞌánꞌ re̱ꞌ rá Tu̱ꞌun Ndiosíꞌ, jee ntu ñúkúꞌvá iniꞌ Ndiosíꞌ jiáꞌa‑a Ta̱chi̱ꞌ Ííꞌ‑i [íyó jín re̱ꞌ].
Chi Ndiosíꞌ ya̱ kúvi Tátáꞌ jee ñúnúunꞌ re̱ꞌ Se̱ꞌya re̱ꞌ jee nɨꞌɨ nna̱chiꞌi re̱ꞌ naꞌá Se̱ꞌya re̱ꞌ.
Jee ñɨvɨ ya̱ kúneí iniꞌ‑i Se̱ꞌya Ndiosíꞌ jee ni̱ꞌi̱nꞌ‑i ya̱ kutekuꞌ‑u nɨ́ɨ́nkání jín Ndiosíꞌ. Soo ñɨvɨ ya̱ ntu káníjiá kuneí iniꞌ‑i Se̱ꞌya Ndiosíꞌ, jee ni nsáꞌ kuniꞌ‑i na̱ kúvi ya̱ kutekuꞌ‑u nɨ́ɨ́nkání jín Ndiosíꞌ.